b'\n_START_ARTICLE_\nScuderia C/C\n_START_PARAGRAPH_\nScuderia C/C (tudi Scuderia Chiron/Caracciola) je nekdanje mona\xc5\xa1ko dirka\xc5\xa1ko mo\xc5\xa1tvo, ki je nastopalo na dirkah za Veliko nagrado v sezoni 1933._NEWLINE_V za\xc4\x8detku leta 1933 sta ga ustanovila Louis Chiron in Rudolf Caracciola, ki sta s svojima dirkalnikoma Alfa Romeo Monza pred sezono veljala za ena izmed favoritov. Chironov dirkalnik je bil obarvan temno-modro z belimi horizontalnimi \xc4\x8drtami med tem, ko je bil Caracciolin dirkalnik bel z modrimi \xc4\x8drtami. V za\xc4\x8detku leta sta podpisala pogodbo za nakup dveh 2,3 L dirkalnikov Alfa Romeo Monza in enega v izvedbi \xc5\xa1portnega dirkalnika v Milanu. Na\xc4\x8drtovala sta nastop na vseh pomembnej\xc5\xa1ih dirkal za Veliko nagrado, pa tudi nekaj gorskih dirkah, kar je pomenilo za Caracciolo dirkanje z Bugattijem. Na\xc4\x8dtrovala sta tudi nastop na dirkah za 24 ur Le Mansa in 24 ur Spaja. Daimler-Benz jima je dal na razpolago velik dvotonski tovornjak za prevoz dirkalnikov, soproga Charly Caracciola pa je bila \xc5\xa1portna direktorica._NEWLINE_Toda \xc5\xbee na prvi dirki sezone za Veliko nagrado Monaka se je Caracciola huje po\xc5\xa1kodoval. Ko je bilo jasno, da bo nem\xc5\xa1ki dirka\xc4\x8d moral zaradi po\xc5\xa1kodbe po\xc4\x8divati ve\xc4\x8d kot leto dni, je Chiron mo\xc5\xa1tvo razpustil in avgusta prestopil v mo\xc5\xa1tvo Scuderia Ferrari. \xc5\xa0e pred tem pa je za mo\xc5\xa1tvo nastopil na devetih dirkah, na katerih je dosegel tri zmage. Po \xc4\x8detrtih mestih na dirkah za Veliko nagrado Monaka in Eifelrennen, je zmagal na dirkah za Veliko nagrado Marseilla, Veliko nagrado Masaryka in Veliko nagrado \xc5\xa0panije. Zadnja je bila dirka najvi\xc5\xa1jega tipa Grandes \xc3\x89preuves, hkrati pa tudi zadnja dirka za mo\xc5\xa1tvo.'